title: "Angoola"
text: "Angoola [a\u014b\u02c8go:la], amtelk Republiik faan Angoola (\u00fc\u00fcb Portugiisisk: Angola [\u0250\u0303.\u02c8\u0261\u0254.l\u0250] an Rep\u00fablica de Angola [\u0281\u025b.\u02c8pu.\u03b2li.k\u0250 d\u0268 \u0250\u0303.\u02c8\u0261\u0254.l\u0250]; \u00fc\u00fcb Nuurd Mbundu, S\u00fc\u00fcd Mbundu an Kongo Ngola an Repubilika ya Ngola) as en stoot uun a s\u00fc\u00fcdwaast faan Aafrika.  Uun a s\u00fc\u00fcd leit Namiibia, uun a nuurd an uast det Demokraatisk Republiik Kongo, uun a uast Sambia, an uun a waast de Atlantisk Ootseaan.  Angoola hee uk en eksklaawe, Cabinda, wat twesken at Republiik Kongo an Demokraatisk Republiik Kongo leit.  At lun hee 25.789.024 lidj (2014).  At hoodsteed as Luanda.\n\nGeografii\n\nGeograafisk Laag\nAt Republiik Angoola leit twesken 4\u00b0 22\u2019 an 18\u00b0 02\u2019 (faan a nuurd tu a s\u00fc\u00fcd) an 11\u00b0 41\u2019 an 24\u00b0 05\u2019 (faan a waast tu a uast). At lun as det s\u00f6\u00f6wenstgratst lun uun Aafrika an triisis grater \u00fc\u00fcs Tjiisklun.\n\nAt lun dialt grensen m\u00e4 fjauer lunen. Det lingst grens (2646 km, tup m\u00e4 Cabinda) faan Angoola wurt m\u00e4 det Demokraatisk Republiik Kongo an det kurtst (231 km) m\u00e4 det Republiik Kongo diald. At lun dialt uk en 1427 km lung grens m\u00e4 Namiibia an en 1065 km lung m\u00e4 Sambia.\n\nA eeg faan Angoola as 1650 km lung. Hi lingt faan det Massabi Laguun hen tu a steed tu a s\u00fc\u00fcd faan at steed Cabinda (uun det Cabinda Prowins), an faan a m\u00f6s faan de Kongo Struum hen tu a m\u00f6s faan de Cunene Struum.\n\nLunskaap \nDet hee en dr\u00fcg liigens loongs a eeg. Uun a uast faan at liigens stun berger.  Uun detheer dial faan at lun st\u00e4\u00e4nt de Moco Berig, wat de huuchst berig (2620 m) faan Angoola as. Uun a uast faan a berger leit en huuchlun, wat h\u00f6\u00f6chten twesken 1,200 an 1,800 m hee.  \u00d6ler berger san: de Lupangue Berig (2554 m), de Ungungi Berig (2511 m), de Senha Berig (2494 m), de Mbuindo Berig (2480 m), de Vavele Berig (2479 m), de Chalima Berig (2478 m), de Catchimanha Berig (2451 m), de Tchila Berig (2442 m) an de Sacotiquite Berig (2438 m).\n\nStruumer\nDe naistlingst struum uun Aafrika, de Kongo Struum, bildet dial faan't grens faan Angoola m\u00e4 det DR Kongo: faan N\u00f3qui uun Zaire Prowins tu a m\u00f6s faan a struum. At lun hee uk de Cuango Struum, wat sin hood uun det Lunda Sul Prowins hee, dial faan't grens m\u00e4 det DR Kongo bildet an tu a nuurd iin uun de Kasai Struum uun detdiar lun leept.\n\nDe fjuardlingst struum uun't kontinent, de Sambesi Struum, leept faan a nuurd tu a s\u00fc\u00fcd troch at uastdial faan det Moxico Prowins uun a uast faan't lun. Angoola hee uk de Okavango Struum (diar \u00fc\u00fcs Rio Cubango bek\u00e4\u00e4nd), wat efter a s\u00fc\u00fcd, dial faan't grens m\u00e4 Namiibia bildet an troch Namiibia iin uun det Okavango Delta uun Botsuana leept.\n\n\u00d6ler struumer san: Chiluango (wat troch det Cabinda Prowins leept), Mbridge Struum (268 km lung; hi leept troch d\u00f6n U\u00edge an Zaire Prowinsen uun a nuurd), Dande (285 km lung; hi leept troch d\u00f6n U\u00edge an Bengo Prowinsen uun a nuurd), Bengo (300 km lung), Cuanza (965 km lung), Longa, Cuvo, Quicombo, Catumbela, Coporolo, Bentiaba, Bero, Curoca an Cunene Struum (1050 km lung), wat, \u00fc\u00fcs de Kongo Struum, iin uun\u2019t Atlantik luup.\n\nSian\nDe gratst sia uun Angoola as Dilolo Sia, wat uun Moxico Prowins as.\n\nKliima\nAngoola hee trii kliimatsoonen.  Bi a eeg an uun a nuurd faan at lun as det troopisk.  Uun a maden an a s\u00fc\u00fcd as det gemeesikt-troopisk.  Uun a s\u00fc\u00fcduast as det f\u00f6r\u2019t miast hiat.  \n Uun Luanda, wat uun a nuurdwaast leit, as at temperat\u00fc\u00fcr uun Janewoore twesken 23,9\u00b0S an 29,5\u00b0S an uun August twesken 18,8\u00b0S an 24\u00b0S. \n Uun Namibe, wat uun a s\u00fc\u00fcdwaast leit, as at temperat\u00fc\u00fcr uun Janewoore twesken 19,1\u00b0S an 27\u00b0S an uun August twesken 13,8\u00b0S an 20,9\u00b0S.\n Uun Dundo, wat uun a nuurdwaast leit, as at temperat\u00fc\u00fcr uun Janewoore twesken 19,4\u00b0S an 29,4\u00b0S an uun August twesken 18,3\u00b0S an 31,7\u00b0S.\n\nSteeden\nD\u00f6n tjiin gratst steeden uun Angoola san:\n\nIndialing faan Ferwalting\nAngoola hee aagetanj prowinsen (\u00fc\u00fcb Portugiisk: prov\u00edncias), wat iin uun kreiser (\u00fc\u00fcb Portugiisk: munic\u00edpios) diald wurd.\n\nBef\u00f6lkring \nFaan 16 ap tu 31 Marts 2014 jaft et en folksteeling uun Angoola.  Efter a resultooten hee at lun 25.789.024 lidj:  12.499.041 faan a lidj san karmen an 13.289.983 san w\u00fcfh\u00f6\u00f6d.\n\nSpriiken\nBal al a aafrikoons spriiken, wat uun Angoola spreegen wurd, san Bantu Spriiken.  Portugiisisk as amtsspriik faan Angoola an wurt uk faan 40% faan angolaaner \u00fc\u00fcs mamenspriik spreegen.  Oner a aafrikoons spriiken uun Angoola san S\u00fc\u00fcd Mbundu (of Umbundu, wat uun a maden faan't lun spreegen wurt), Nuurd Mbundu (of Kimbundu, wat uun a nuurdwaast faan't lun spreegen wurt; amanbi 1.700.000 spreegers), Kongo (of Kikongo, wat uun a nuurd faan't lun spreegen wurt; amanbi 2.000.000 spreegers), Kituba (en kreolspriik, wat faan lidj faan det DR Kongo spreegen wurt) an Ovambo (of Oshiwambo, wat amanbi 461.000 spreegers hee).\n\nBiljing \nDet \u00e4\u00e4lst uniwersiteet uun Angoola as det Agostinho Neto Uniwersiteet, wat 1962 gr\u00fcnjlaanjen wurd.\n\nS\u00fcnjhaid \nW\u00fcfen raage uun't madel en \u00e4\u00e4ler faan 63,7 juaren, an maaner ian faan 58,1 juaren.\n\nHistoore \nDe iarst bewenern faan Angoola faan daaling wiar Khoisan.  Jo wurd leeder faan sk\u00f6\u00f6len faan Bantu f\u00f6lker ferdr\u00fcngen.  Faan 1483 wurd portugiisisk hanelsposter bi a eeg apsaatet.  F\u00f6\u00f6r 1671 wiar det Ndongo K\u00f6ningrik uun a nuurduast faan Angoola. Det s\u00fcstemaatisk besaaten faan at lun faan Portugal begand uun at nj\u00fc\u00fcgentanjst juarhunert an wiar amanbi 1925 ufsl\u00f6\u00f6den. En natschunalistisk welerstant begand 1961 en krich f\u00f6r suwereniteet.\n\nSuwereniteet\nAt Rewolutschoon faan a Nelkin broocht at diktat\u00fc\u00fcr faan a Estado Novo uun Portugal 25. April 1974 tu aanj. Det broocht uk tu aanj a kriiger f\u00f6r suwereniteet uun portugiisk koloniien. Det do liaset \u00fctjen\u00f6lersaatingen twesken d\u00f6n trii befreiingsbewegingen det FNLA (Frente Nacional de Liberta\u00e7\u00e3o de Angola), det MPLA (Movimento Popular de Liberta\u00e7\u00e3o de Angola) an det UNITA (Uni\u00e3o Nacional para a Independ\u00eancia Total de Angola). Iin uun a \u00fctjen\u00f6lersaatingen greeb d\u00f6n Ferianigt Stooten, Zaire an S\u00fc\u00fcdaafrika \u00fc\u00fcb at sidj faan det FNLA an det UNITA iin, det Sowjetunioon an Kuba \u00fc\u00fcb at sidj faan det MPLA. Det MPLA h\u00e4\u00e4l at boowenhun an rep 11. Nofember 1975 uun Luanda at suwereniteet \u00fctj, tu liker tidj det FNLA an UNITA uun Huambo. Ant\u00f3nio Agostinho Neto faan det MPLA wiar de iarst president faan't lun. Efter't ferklaaring faan suwereniteet saatet en b\u00fcrgerkrich iin. Jos\u00e9 Eduardo dos Santos wurd 1979 de naist president efter Neto san duas. A b\u00fcrgerkrich kaam 2002 tu aanj.\n\nPolitiik \nAngoola as en republiik. A stootsboowenhood as a president. Efter det 2010 ferfaading, wurt at president arke fiiw juar weelet. Jo\u00e3o Louren\u00e7o as de traad president sant 26. September 2017. Det MPLA as at partei faan't regiaring. At wiar 23.-26. August 2017 woolen tu't Natschunaalfersaamling. At partei, wat a woolen wan, k\u00f6n at president weele. Det MPLA wan m\u00e4 61,1 prosent faan a stemen. Det \u00f6ler hoodpartei, UNITA, fing 26,7 prosent faan a stemen.\n\nB\u00fctjenpolitiik \nAngoola as sant 1. Deetsember 1976 lasmoot faan d\u00f6n Feriand Natschuunen an sant 11. Febrewoore 1979 faan det Aafrikoons Unioon. At lun as uk lasmoot faan at Gemianskap faan a Lunen faan det Portugiisk Spriik.\n\nWiartskap\n\u00dc\u00fcb a HDI-indeks st\u00e4\u00e4nt det lun \u00fc\u00fcb plaats 149 faan 187. Uun't juar 2018 hed Angoola en BIP faan amanbi 105,9 biljuunen US-Dooler.\n\nAt weering faan't lun as a Kwanza (ufkoortet: Kz), wat faan det Angolaans Natschunaalbeenk \u00fctjbroocht wurt.\n\nKwelen \n\nAngoola"